A Tanulmányi Bizottság jelentése

a Tiszáninneni Református Egyházkerület 2023. július 21-i Közgyűlése számára

Főtiszteletű Közgyűlés!

Mindannyian tudjuk, hogy a keresztyén ember sosem hagyhatja abba a tanulást. Sosem lehet eleget tudni Istenünkről, elhívásunkról, sosem lehet elégszer megkérdezni, hogyan végezhetnénk jobban küldetésteljesítésünket. Mindannyian érezzük, hogy amink van, nem elég. Nem vagyunk elegen, nincs elég időnk, nincs elég erőnk, hiányos a felkészültségünk és az eszköztárunk. Hasonlóak vagyunk a tanítványokhoz, akik Márk evangéliumának leírása szerint (Mk, 5,35-44) látják a tömeget, a szükségleteket, az éhséget, és meggyőződésük szerint értik a feladatot is. Hogyan láthatnánk el ezreket alig maroknyian? Hogyan jutna elég öt kenyérből és két halból? Honnan szerzünk még? Hasonlóak vagyunk a tanítványokhoz, akik nem sokkal az ötezer ember megvendégelése után ismét csak azt kérdezik (Mk, 8,1-10), hogyan tudná ezeket bárki is jóllakatni a pusztában? Pedig a korábbi öt kenyérhez képest most már hét kenyerük is volt, és csak négyezer ember volt jelen, nem ötezer.

Hogyan fogalmazhatnánk meg, mire van szükség? Néhány „kenyérrel” többre, vagy a „néhány kenyér” jobb felhasználására? Bármelyik is legyen a válasz, szükségünk van egymásra, szükségünk van segítségre: a tudás és tapasztalat megosztására, amint ez kiderül az egyházmegyék jelentéseiből.

Az egyházmegyei jelentésekkel kapcsolatosan összegezve és általánosítva megállapítható, hogy hangvételük és az összegyűjtött témák fókusza kevésbé borúlátó és problémaközpontú, mint az előző évben. A probléma- és igényfeltárás, valamint a megfogalmazódó cselekvési tervek hátterében azonban látnunk kell a most zajló változásokat is. Egyfelől változik lelkészi karunk összetétele, elsősorban a lelkészi korfára gondolva: az elkövetkezendő időben sokkal többen fognak nyugdíjba menni, mint ahányan szolgálatba állnak – ennek előszelét már tapasztaljuk, amire alább még kitérünk. Másfelől látjuk a minket körülvevő világ változásait, gyülekezeteink helyzetének, lehetőségeinek, valamint a létszámadatoknak a változásait. Látjuk a generációk közötti különbségeket, melyet szintén nem lehet figyelmen kívül hagyni. A ma lelkészképzésre jelentkező fiatalok egészen másként gondolkodnak, látnak, értékelnek és élnek, mint akár csak a már 10 éve végzett lelkipásztorok, hogy a nagyobb tapasztalattal rendelkezőket ne is említsük.

Mindeközben jelenleg is zajlik a lelkipásztor képzés megújításának folyamata – a Coetus Theologorum nyilatkozata a kérdésben immár elérhető (pl. <https://srta.hu/hirek/coetus-theologorum-nyilatkozat/>). A munka során világossá vált, hogy hiányzik a lelkészképzést szabályozó önálló törvény, melynek megalkotására ígéretet kaptunk, másfelől az is nyilvánvalóvá lett, hogy újra kell értékelni a lelkésztovábbképzés ügyét, melyet sokkal szorosabban kell a lelkészképzéshez kapcsolni.

Ezzel kapcsolatosan egy példa (amelynek tényszerűsített megfogalmazásai láthatóak a megyei jelentésekben is): a lelkipásztornak ma nagyon sok területen kell jártasságot mutatnia, az újabb és újabb feladatokhoz szükséges kompetenciák megszerzése azonban nem préselhető be a klasszikus lelkészképzés kereteibe. A lelkipásztor legyen hitoktató, lelkigondozó, legyen képes menedzselni a gyülekezetet, pályázatokat végigvinni, építkezni, közösséget szervezni és még tucatnyi dologra, amely feladatok egyenként is 2-3-5 éves felkészülést igényelnek. Mindeközben a lelkipásztor legyen lelkipásztor is. Ha a lelkészképző intézmények minden részterületet komolyan vennének, akkor a 360 kreditnyi képzést akár többszörösére is kellene bővíteni, vagy az eredeti teológiai tudás kárára tudnának csak a képzés gyakorlatiassá tételében elmozdulni. Ezek természetesen nem elfogadható megoldások, pedig a lelkipásztori lét egyik feszültsége éppen ez: elméletinek érezzük felkészültségünket és gyakorlati ügyeinkben igénylünk segítséget. Ennek hátterében az áll, hogy a saját szolgálatunkhoz a teológiai felkészítést kaptuk meg, miközben a feladatkörünk változott és bővült.

Emiatt vált hangsúlyossá, hogy a továbbképzések rendszerét kell úgy átalakítani, hogy mindenki megtalálhassa az életvitelének, gyülekezeti helyzetének, szolgálata hangsúlyainak megfelelő képzéseket. Örömmel vettük tudomásul, hogy ez nem a lelkészképző intézmények vagy tanulmányi bizottságok kizárólagos feladata lesz, hanem a Coetus Theologorumból megalakult munkacsoport tovább dolgozik, maga a Coetus is tovább dolgozik, a Doctorok Collegiumának több szekciója is foglalkozik a kérdéssel, végül pedig zsinati szintű megoldás kialakítására kaptunk ígéretet. Mindez nem jelenti az egyházkerületi munka fölöslegessé válását, a helyzetértékeléshez és konkrét célkitűzésekhez azonban elengedhetetlen e folyamatok figyelembevétele.

A Sárospataki Teológiára sokan tekintenek pozitívan és várakozással, ugyanakkor sokan érzik úgy, hogy keveset kapnak. Az ezzel kapcsolatos észrevételek három témára oszthatóak.

(1) Egyfelől több jelentésben is szerepel, hogy a gyülekezetek szívesen fogadnak legátust, ezt a kapcsolattartás és a képzésben való részvétel kívánatos formájának tekintik, csak sok helyre nem jut legátus az utóbbi időben. Ebben a kérdésben bíztatással csak áttételesen, hitünkre hagyatkozva szolgálhatunk. A helyzet az, hogy valamennyi lelkészképző intézmény ugyanazzal a gonddal küzd: egyre kevesebb fiatal szeretne lelkipásztor lenni, aki pedig szeretne, az egyre kevésbé szeretne közösségben lelkipásztorrá érlelődni, sokkal inkább a pezsgő egyetemi élet után kíván majd lelkipásztorkodni, csakhogy akkor már nagyon radikális lenne az életmódbeli és szemléletbeli váltás, ami ehhez szükséges. Sárospatakon még elmondhatjuk, hogy az a kevés fiatal, aki végez, még leginkább lelkipásztori szolgálatba áll. Ugyanakkor, ha csak a Tiszáninnenről érkezők mennének például legációba, és nem lennének például a kárpátaljai, vagy más kerületekből érkező testvérek, tucatnyi gyülekezet sem kapna legátust. A most végzett hatodév 9 tagja közül 2 (!) volt eredetileg tiszáninneni, és a további évfolyamokban sem jobb a helyzet. Akik innen teológiai tanulmányokra adják a fejüket, azokat hívja a nagyváros – ahogyan egyik jelentkezőnk fogalmazott: „Sárospatak annyira kicsi hely, hogy még McDonalds sincs, inkább Debrecenbe megyek”. Idén is többeket engedünk el Egyházkerületünkből, akik csak reménykedni lehet, hogy végzésük után falusi lelkészekként térjnek majd vissza közénk.

(2) A megyei jelentések megfogalmazzák, hogy a továbbképzések és előadástartások terén többet várnának a Pataki Teológiától. Akik részt vettek az általunk szervezett továbbképzéseken vagy konferenciákon, azok pozitívan értékelték az eseményeket. Mindez azonban nyilván nem elég. Ugyanakkor meg kell jegyezni, hogy a Patakon szervezett konferenciákon túl az Akadémia tanárai rendszeresen vesznek részt megyei eseményeken, gyülekezeti rendezvényeken, iskolák tanári karainak szervezett továbbképzéseken. A főtiszteletű Közgyűlés számos tagja személyesen is alátámaszthatja ezt. Természetesen mindig többre kell igyekeznünk.

(3) Az előző éves bizottsági jelentésben megfogalmaztuk, hogy szükséges a szakmai továbbképzések és a hivatásgondozás szétválasztása. A mögöttünk levő tanévben ezen munkálkodtunk Sárospatakon. A szakmai továbbképzések szervezésének érdekében létrehoztuk a Felnőtt- és Továbbképzési Intézetet. Ezzel kapcsolatban tájékoztatom a Főtiszteletű Közgyűlést, hogy a megyei jelentések összegyűjtötték a lelkipásztorok által megnevezett témákat, melyek közérdeklődésre tartanak számot. Ezt a listát továbbítottam az Intézet felé, és jó reménységgel vagyunk, hogy a szeptembertől számos programmal találkozhatnak majd a lelkipásztor testvérek. Az Intézet felállításával nem csak az a célunk, hogy Sárospatakon legyenek programok, hanem hogy területileg is elérhetővé tegyük a lelkészek számára szakmai előadások igénybevételét.

A másik oldalról lelkipásztori kezdeményezésre SRTA elhatározta egy hivatásgondozó központ (a tervek szerint Lelkésztárs Központ néven működik majd) felállítását, melynek célja a lelkipásztorok hivatásgondozásához való hozzájárulás; a lelkipásztorok egyéb szakmák képviselőinek bevonását igénylő problémás élethelyzeteiben való segítségnyújtás; elérhető segítség biztosítása a krízisbe került lelkipásztorok számára. Az indulás folyamata végső fázisba érkezett, a következő Szenátusi ülésen akár végleges döntés is születhet a kérdésben.

A tervek teljesen konkrétak, melyről csak néhány tájékoztató gondolatot közlünk. Első lépésben a következő iskolai tanévben 6 alkalommal tervezi meghirdetni a LtK a „*24 óra magadért*” programot, melyek Sárospatakon lesznek, és péntek délutántól szombat délutánig tartanak. A tervezett időpontok és témák:

2023.szept. 22-23.: Elhívás és hivatás, avagy „boldog lelkipásztor?”

2023. nov. 3-4: Századik gyászom, avagy „élet-szolgálat a halál árnyékának völgyében”

2024. jan. 12-13: Emberkép, etika és lelkigondozás, avagy „összenőtt-e, ami összetartozik?”

2024. feb. 2-3: Házas-pár-baj, avagy „a páros növekedés lehetősége”

2024. márc. 22-23: Imádság és áldás, avagy „hogyan üdül fel az, aki másokat felüdít?”

2024. máj 24-25: Küzdelem és/vagy megküzdés, avagy „mire elég a két hal és az öt kenyér?”

A programok mellett a célok között szerepel, hogy aki átfogóbb szakmai segítséget vagy krízisben kapaszkodót keres, segítségükkel megtalálhassa, kihez fordulhat. Kérjük a Főtiszteletű Közgyűlés tagjait, imádságaikkal támogassanak igyekezetünkben.

Mindezeken túl továbbra is jellemző, hogy a lelkipásztorok kiemelkedő jelentőséget tulajdonítanak az egyházmegyei szinten szervezett tanulmányi napoknak, előadásoknak, valamint az is, hogy a teológiai tanulmányaikon túl egyéb oklevelek vagy diplomák megszerzésével gazdagítják tudásukat. Ez utóbbiak felsorolásait a lelkipásztorok könyvajánlásaival együtt a megyei jelentések részletezik.

Határozati javaslat: Az Egyházkerületi Közgyűlés elfogadja a Tanulmányi Bizottság beszámolóját.

Kelt, Sárospatak, 2023. július 17.

Dr. Barnóczki Anita